ໜ່ວຍປ່ອນບັດເປີດແລ້ວ ສຳລັບການເລືອກຕັ້ງ ໃນອາຟຣິກາໃຕ້
ຂ່າວສຳຄັນອື່ນໆ: ພວກກະບົດ ນິຍົມເໝົາເຊຕຸງ ປ່ອຍຜູ້ໂດຍສານຣົດໄຟ ທີ່ຖືກຈັບໄວ້ເປັນໂຕປະກັນ; ເຈົ້າໜ້າທີ່ກະບົດສຣີລັງກາເຂົ້າສວາມີພັກ; ເກົາຫລີເໜືອ
ຊາວອາຟຣິກາໃຕ້ ກຳລັງ ພາກັນ ເຂົ້າແຖວ ຍາວຢຽດເພື່ອໄປລົງ ຄະແນນສຽງ ໃນການ ປ່ອນບັດ ເລືອກຕັ້ງ ແຫ່ງຊາດ ທີ່ຄາດວ່າ ຈະໃຫ້ການຢືນຢັນ ກ່ຽວກັບ ການຄອບງຳ ຂອງພັກຣັຖບານ ຄືພັກ ຣັຖສະພາ ແຫ່ງຊາດ ອາຟຣິກາທີ່ເອີ້ນຫຍໍ້ ເປັນພາສາ ອັງກິດວ່າ ANC ພວກທີີ່ເຫັນ ເຫດການ ຢູ່ຕາມໜ່ວຍປ່ອນບັດ ຕ່າງໆ ທີ່ມີເກືອບ 20 ພັນບ່ອນ ໃນອາຟຣິກາໃຕ້ ລາຍງານວ່າ ມີຜູ້ໄປລົງຄະແນນສຽງ ເປັນຈຳນວນ ຫລວງຫລາຍ ໃນການປ່ອນ ບັດສອງ-ສາມ ຊົ່ວໂມງທຳອິດໃນວັນພຸດ ມື້ນີ້ ເຈົ້າໜ້າທີ່ ເລືອກຕັ້ງ ກ່າວວ່າ ມີຜູ້ຈົດທະບຽນ ທັງໝົດ 23ລ້ານຄົນ ການຢ່ັງ ຫາງສຽງ ສະແດງ ໃຫ້ເຫັນວ່າ ພັກ ANC ຈະໄດ້ຮັບ ຄະແນນສຽງຢ່າງນ້ອຍ 60% ທັງໆທີ່ໄດ້ ຮັບການທ້າທາຍ ຈາກພັກ ຣັຖສະພາ ປະຊາຊົນ ທີ່ແຍກໂຕອອກໄປນັ້ນ ພັກຣັຖສະພາ ປະຊາຊົນ ໄດ້ຖືກ ສ້າງຕັ້ງຂຶ້ນ ໂດຍສະມາຊິກ ກຸ່ມນຶ່ງຂອງພັກ ANC ທີ່ມີຄວາມ ບໍ່ພໍໃຈ ເວລາ ພວກຜູ້ນຳ ຂອງພັກ ໄດ້ບີບບັງຄັບໃຫ້ປະທານາທິບໍດີ ອາຟຣິກາໃຕ້ ທ່ານ THABO MBEKI ລາອອກ ໃນທ້າຍ ປີກາຍນີ້ ມີທ່າທາງວ່າ ຖ້າຫາກ ໄດ້ຮັບ ໄຊຊະນະ ຕາມທີ່ໄດ້ ຄາດໝາຍໄວ້ ພັກ ANCຈະເລືອກເອົາ ທ່ານ JACOB ZUMA ຜູ້ນຳຂອງພັກ ໃຫ້ເປັນ ປະທານາທິບໍດີ ຄົນຕໍ່ໄປຂອງອາຟຣິກາໃຕ້ ຕຳຣວດ ໃນພາກ ຕາເວັນອອກ ອິນເດັຽ ກ່າວວ່າ ພວກກະບົດຄອມມູນິສ ໄດ້ປ່ອຍ ຜູ້ໂດຍສານ ຣົດໄຟ ຫລາຍຮ້ອຍຄົນ ທີ່ພວກເຂົາ ຈັບໄວ້ ເປັນໂຕປະກັນ ໃນມື້ນີ້ ນຶ່ງມື້ ກ່ອນການ ປ່ອນບັດຮອບໃໝ່ ໃນການ ເລືອກຕັ້ງ ທົ່ວໄປຂອງອິນເດັຽ ສື່ມວນຊົນ ລາຍງານວ່າ ພວກກະບົດ ປະມານ 200 ຄົນ ໄດ້ບຸກເຂົ້າຢຶດຂະບວນໄຟ ໃນວັນພຸດ ມື້ນີ້ ທີ່ຣັດ JHARKHAND ໃນພາກ ຕາເວັນອອກ ຂອງອິນເດັຽ ແລະບັງຄັບໃຫ້ ຄົນຂັບ ນຳຣົດໄຟ ໄປຍັງ ເຂດທີ່ ສອກຫລີກ ຫ່າງໄກ ຕຳຣວດ ກ່າວວ່າຜູ້ໂດຍສານ ບໍ່ໄດ້ຮັບ ອັນຕະລາຍ ແຕ່ຢ່າງໃດ ໃນເຫດຮ້າຍ ຢູ່ອີກບ່ອນນຶ່ງໃນມື້ນີ້ ຕຳຣວດ ກ່າວວ່າ ພວກກະບົດ ໄດ້ຈູດ ຣົດບັນທຸກ ຢ່າງນ້ອຍ 6 ຄັນ ທີ່ຣັດBIHAR ແລະໄດ້ສັງຫານ ຄົນຂັບຣົດ ຜູ້ນຶ່ງ ສື່ມວນຊົນ ພາຍໃນປະເທດ ລາຍງານວ່ານອກນັ້ນ ພວກກະບົດ ຍັງໄດ້ທຳລາຍ ສະຖານີຣົດໄຟ ໜ່ວຍປ່ອນບັດ ບ່ອນນຶ່ງ ແລະໂຮງການຣັຖບານ ແຫ່ງນຶ່ງ ພວກກະບົດ ນິຍົມເໝົາເຊຕຸງ ຊຶ່ງເປັນ ພາກສ່ວນນຶ່ງຂອງກຸ່ມກະບົດ ທີ່ມີຊື່ວ່າ NAXALITES ໄດ້ເພີ້ມ ການປະຕິບັດງານ ໂຈມຕີຂອງພວກເຂົາຂື້ນ ເມື່ອໄວໆມານີ້ ເພື່ອຣົບກວນ ການເລືອກຕັ້ງ ທົ່ວໄປໃນອິນເດັຽ ກອງທັບ ສຣີລັງກາ ກ່າວວ່າ ເຈົ້າໜ້າທີ່ ສຳຄັນ ຂອງພວກກະບົດ ເສືອທະມີນ ສອງຄົນ ໄດ້ເຂົ້າມອບໂຕ ໃນວັນພຸດມື້ນີ້ຂນະທີ່ທະຫານ ຂອງຝ່າຍຣັຖບານ ບຸກເລິກ ເຂົ້າໄປ ໃນດິນແດນຂອງພວກກະບົດ ແລະວ່າ ຜູ້ທີ່ເຂົ້າມອບໂຕ ແມ່ນໂຄສົກ ຂອງພວກກະບົດທີ່ຊື່ວ່າ DAYA MASTER ກັບຜູ້ຊ່ວຍ ຂັ້ນສູງ ທາງການເມືອງ ຄົນນື່ງ ໂຄສົກ ຝ່າຍປ້ອງກັນ ປະເທດ ຂອງສຣີລັງກາ ກ່າວວ່າ ເວລານີ້ທາງກອງທັບ ໄດ້ໄລ່ລ່າ ພວກກະບົດ ໃຫ້ໄປຈົນມຸມ ຢູ່ໃນເຂດນື່ງກ້ວາງປະມານ 13 ກິໂລແມັດ ມົນທົນ ໃນພາກ ຕາເວັນອອກ ສຽງເໜືອ ບ່ອນທີ່ທະຫານ ຣັຖບານ ພວມບຸກໂຈມຕີ ຂັ້ນສຸດທ້າຍ ເພື່ອກຳຈັດ ພວກກະບົດ ເສືອທະມິລໃຫ້ສິ້ນຊາກ ແລະເຮັດໃຫ້ ສົງຄາມ ກາງເມືອງ ທີ່ດຳເນີນມາ ເປັນເວລາ 26 ປີສິ້ນສຸດລົງ ເຈົ້າໜ້າທີ່ ສະຫະຣັດ ແລະບັນດາ ອົງການຈັດຕັ້ງ ນາໆຊາດ ໄດ້ສແດງຄວາມວິຕົກ ກັງວົນ ເປັນທີ່ສຸດ ກ່ຽວກັບ ຄວາມປອດພັຍ ຂອງພົລເຮືອນທີ່ຍັງຕົກຄ້າງ ຢູ່ໃນເຂດສູ້ຣົບ ທີ່ມີເນື້ອທີ່ ຫລຸດນ້ອຍລົງຢ່າງໄວນັ້ນ ເຈົ້າໜ້າທີ່ ສຣີລັງກາ ກ່າວວ່າ ມີພົລເຮືອນ ຫລາຍກວ່າ 81ພັນຄົນ ໄດ້ພາກັນ ຫລົບໜີ ການສູ້ຣົບ ຣະຫວ່າງ ທະຫານ ຣັຖບານ ແລະ ພວກກະບົດເສືອທະມິລ ໃນໄລຍະ ສອງ-ສາມມື້ ຜ່ານມານີ້ ເກົາຫລີເໜືອ ໄດ້ກ່າວຫາ ເກົາຫລີໃຕ້ວ່າ ໄດ້ຍ້າຍຫລັກໝາຍ ຊາຍແດນ ໃນເຂດທີ່ ມີການຍາມ ຮັກສາການ ຢ່າງໜາແໜ້ນ ທີ່ແບ່ງປະເທດທັງສອງ ອອກຈາກກັນ ແລະຂູ່ວ່າ ຈະທຳການ ຕອບໂຕ້ ຖ້າເກົາຫລີໃຕ້ ຫາກບໍ່ຍ້າຍຄືນ ໃນລາຍງານຂ່າວ ຂອງທາງການ ມື້ນີ້ ເກົາຫລີເໜືອ ໄດ້ກ່າວຫາເກົາຫລີໃຕ້ວ່າ ໄດ້ຫຍັບ ຫລັກໝາຍ ຊາຍແດນ ຫຼາຍສິບແມັດ ຂຶ້ນໄປທາງເໜືອ ໂດຍເອີ້ນການເຄື່ອນໄຫວ ນີ້ວ່າ ເປັນການ ທ້າທາຍ ເກາະຜິດ ຢ່າງຮ້າຍແຮງ ທາງທະຫານ ພຽງຢາງເວົ້າວ່າ ຕົນຈະ ດຳເນີນມາຕການ ເພື່ອປ້ອງກັນໂຕ ແລະເກົາຫລີໃຕ້ ຈະຕ້ອງຮັບຜິດຊອບ ຕໍ່ຜົນສະທ້ອນ ທີ່ຈະຕິດຕາມມາ ການຂົ່ມຂູ່ ຂອງ ເກົາຫລີເໜືອມີຂຶ້ນພຽງ ນຶ່ງມື້ ຫລັງຈາກ ທັງສອງຝ່າຍ ໄດ້ເປີດ ການເຈຣະຈາ ເທື່ອທຳອິດ ໃນຮອບນຶ່ງປີກວ່າໆ ທີ່ເຂດ ອຸສາຫະກັມຮ່ວມ ຊຶ່ງຕັ້ງຢູ່ ໃນເກົາຫລີເໜືອໃກ້ໆກັບຊາຍແດນ ການພົບປະກັນ ເປັນເວລາ 22 ນາທີ ໄດ້ສິ້ນສຸດລົງ ໂດຍປາສຈາກຄວາມກ້າວໜ້າ ໃດໆ ແລະເກົາຫລີເໜືອ ໄດ້ປະຕິເສດ ທີ່ຈະປ່ອຍ ຄົນງານ ເກົາຫລີໃຕ້ຄົນນຶ່ງ ທີ່ຖືກຈັບໂຕໄວ້ ໃນເຂດດັ່ງກ່າວ ຄະນະ ກັມມະການນຶ່ງ ຂອງສະພາ ແຫ່ງຊາດ ເກົາຫລີໃຕ້ໄດ້ໃຫ້ການ ອະນຸມັດ ຕໍ່ຂໍ້ຕົກລົງ ການຄ້າເສຣີ ກັບສະຫະຣັດ ແລ້ວ ຊຶ່ງແຜ້ວທາງໄປສູ່ ການລົງຄະແນນສຽງ ເພື່ອຮັບຮອງເອົາ ຂໍ້ຕົກລົງດັ່ງກ່າວ ໂດຍສະພາແຫ່ງຊາດຄົບຄະນະ ພັກໃຫຍ່ແຫ່ງຊາດ ຊຶ່ງເປັນພັກ ຣັຖບານ ຂອງເກົາຫລີໃຕ້ ກ່າວວ່າຮ່າງກົດໝາຍ ທີ່ວ່ານີ້ ໄດ້ຮັບ ການອະນຸມັດ ໂດຍຄະນະ ກັມມະການ ກິຈການຕ່າງປະເທດແລະ ການຄ້າ ຂອງສະພາ ແຫ່ງຊາດ ໃນວັນພຸດ ມື້ນີ້ ທັງໆທີ່ ໄດ້ມີການປະທ້ວງຈາກສະມາຊິກ ພັກຝ່າຍຄ້ານ ຂໍ້ຕົກລົງ ທີ່ວ່ານີ້ ຊຶ່ງເປັນ ຂໍ້ຕົກລົງທີ່ໃຫຍ່ທີ່ສຸດ ນັບແຕ່ສະຫະຣັດ ໄດ້ລົງນາມ ໃນສັນຍາ ການຄ້າເສຣີ ໃນທະວີບອະເມຣິກາເໜືອ ກັບ ການາດາ ແລະເມັກຊິໂກ ໃນປີ 1994 ນັ້ນ ໄດ້ມີ ການລົງນາມກັນເມື່ອ 2 ປີກ່ອນ ການຮັບຮອງເອົາ ຮ່າງກົດໝາຍ ສະບັບນີ້ ໂດຍຄະນະ ກັມມະການກິຈການ ຕ່າງປະເທດ ແລະ ການຄ້າ ແມ່ນມີ ຄວາມຈຳເປັນ ກ່ອນທີ່ຈະ ມີການລົງຄະແນນສຽງ ຂອງສະພາ ແຫ່ງຊາດ ຄົບຄະນະ ພັກຣັຖບານ ຢາກໃຫ້ ການລົງ ຄະແນນສຽງມີຂຶ້ນ ໃນເດືອນມິຖຸນາ ຫລັງຈາກ ການພົບປະສຸດຍອດ ຣະຫວ່າງ ຜູ້ນຳຂອງປະເທດທັງສອງ ຕາມທີ່ໄດ້ ມີການວາງແຜນ ໄວ້ນັ້ນ ລາຍງານ ສະບັບໃໝ່ ໂດຍຄະນະ ກັມມະການນຶ່ງ ຂອງຣັຖສະພາສະຫະຣັດ ໄດ້ໃຫ້ ລາຍລະອຽດ ກ່ຽວກັບ ເທັກນິກ ການສອບ ປາກຄຳ ທີ່ຮຸນແຮງທີ່ໃຊ້ກັບ ພວກທີ່ ສົງສັຍວ່າ ເປັນຜູ້ກໍ່ ການຮ້າຍ ໃນຣະຫວ່າງ ສມັຍຣັຖບານປະທານາທິບໍດີ BUSH ຮວມທັງ ພວກທີ່ຖືກ ຄຸມຂັງ ຢູ່ອ່າວ GUANTANAMO ປະເທດຄິວບາອີຣັກ ແລະອັຟການິສຖານ ການສືບສວນ ໂດຍຄະນະ ກັມມະການ ກອງທັບ ຂອງສະພາສູງສະຫະຣັດ ພົບເຫັນວ່າ ເທັກນິກ ເຫລົ່ານີ້ ແມ່ນໄດ້ຮັບ ການດັດແປງ ໃຫ້ເໝາະສົມຈາກໂຄງການ ທີ່ໃຊ້ ເພື່ອຝຶກແອບ ທະຫານ ອະເມຣິກັນ ໃຫ້ຕ້ານຢັນ ກັບການສອບຖາມທີ່ ໂຫດຫ້ຽມ ຂອງພວກ ສັດຕຣູ ຊື່ງຮວມທັງ ການໃຫ້ ອົດຫລັບ ອົດນອນ ແລະເອົາຫົວຈຸ່ມນ້ຳ ຫລືຖອກນ້ຳໃສ່ໜ້າ ເພື່ອໃຫ້ຮູ້ສຶກ ຄືກັນກັບວ່າກຳລັງຈະຈົມນ້ຳຕາຍ ອະດີດ ຣັຖມຸນຕຣີ ປ້ອງກັນ ປະເທດ ສະຫະຣັດ ທ່ານ DONALDRUMSFELD ໄດ້ອະນຸຍາດ ໃຫ້ນຳໃຊ້ ເທັກນິກ ໃນການ ສອບປາກຄຳ ທີ່ຮຸນແຮງ 15 ຢ່າງທີ່ອ່າວ GUANTANAMO ປະເທດ ຄິວບາ ໃນທ້າຍປີ 2002 ເຮົາຍັງມີຂ່າວອື່ນໆອີກ ເຊີນຟັງລາຍລະອຽດໄດ້ໂດຍຄລິກບ່ອນສຽງ